[Innocentius Episcopus servus servorum Dei, dilecto filio Archidiacono Stampensi in Ecclesia Senonensi Salutem et Apostolicam benedictionem. Sua nobis dilecti filii, Abbas et Conventus Monasterii Cluniacensis petitione monstrarunt, quod, cum eis jamdudum à Romanis Pontificibus sit indultum, ut universos malefactores eorum, et hominum ipsorum, cujuscumque conditionis et potestatis existerent, qui infra terminos immunitatis ejusdem Monasterii invasionem, prædam, aut homicidium perpetrarent, si eorum Episcopi et Ecclesiarum Prælati, postquam ab ipsis Abbate et conventu forent tertiò requisiti, eosdem malefactores ad satisfactionem ipsis Abbati et conventui congruam exhibendam non ducerent compellendos, auctoritate Apostolica candelis accensis excommunicationis et interdicti possent sententiis innodare, et tamdiu ipsos nunciare publicè hujusmodi sententiis irretitos, donec de perpetratis excessibus eis satisfacerent competenter: iidem Abbas et conventus in Guidonem de Chunteriaco, Willelmum de Baldo, W. et universos milites, et omnes alios, qui cum eisdem militibus ad rapiendum quosdam Palefredos, et res alias ipsius Abbatis infrà immunitates prædictas interfuerunt, pro eo quod eorum Episcopus ex parte eorumdem Abbatis et conventus super hoc tertiò requisitus prædictos milites, et alios ad satisfactionem ipsis de prædictis excessibus congruam exhibendam non compulit, cum hujusmodi excessus essent adeò notorii, quòd nulla poterant tergiversatione celari, Excommunicationis et interdicti sententias exigente justitia promulgarunt. Quocircà discretioni tuæ per Apostolica scripta mandamus, quatinus faciens sententias ipsas, prout rationabiliter sunt prolatæ, auctoritate nostra usque ad satisfactionem condignam appellatione remota inviolabiliter observari: Præfatos malefactores tamdiu excommunicatos publicè nuncies ab omnibus arctiùs evitari, donec eisdem Abbati, et conventui de prædictis Palefredis, et Rebus aliis, necnon damnis, et interesse, et etiam de fractione immunitatis loci prædicti satisfecerint competenter. Datum Lugduni, Idibus Septembris, Pontificatus nostri anno VIII.]